钦定古今图书集成/明伦汇编/氏族典/第214卷 > 何承矩
## 钦定古今图书集成/明伦汇编/氏族典/第214卷 > 何承矩

按《宋史何继筠传》：“继筠子承矩，字正则，幼为棣州衙
内指挥使，开宝四年，授闲厩副使。太平兴国三年，漳、
泉陈洪进纳土，诏承矩乘传监泉州兵。会仙游、莆田
百丈寇贼啸聚，承矩讨平之，以功就迁闲厩使。五年，
知河南府，徙知潭州，入为六宅使。端拱元年，领潘州
刺史，命护河阳屯兵。米信知沧州，以其不习吏事，命”
承矩知节度副使，实专郡治。淳化四年，擢为西上阁
门使、知沧州。逾年，徙雄州。至道元年，契丹夜袭城，承
矩整兵出拒，斩馘甚众，契丹遁走。是年春，府州尝败
契丹众，承矩条杀获以谕州民，或揭于市，契丹愧愤，
故有是役。太宗意其轻率致寇，复命与沧州安守忠
两换其任。真宗嗣位，复遣知雄州。咸平三年，召还，拜
引进使。州民诣阙乞留承矩，诏书嘉奖，复遣之。五年，
诏兼领制置屯田使。景德元年入朝，进领英州团练
使，出知澶州。明年春，复知雄州。三年，真拜雄州团练
使。时边兵稍息，农政未修，又置缘边安抚使，命承矩
为之。以老疾求僻郡，诏自择其代，承矩以李允则为
请，乃授承矩齐州团练使，遣之任，至郡裁七日卒，年
六十一。特赠相州观察使。以其子龟龄为侍禁，昌龄、
九龄为殿直，遐龄为斋郎。昌龄娶齐王女太和县主，
至内殿崇班。昌龄子象中，为阁门祗候。